**ΓΥΜΝΑΣΙΟ ΚΟΥΤΣΟΠΟΔΙΟΥ**



**ΕΣΩΤΕΡΙΚΟΣ ΚΑΝΟΝΙΣΜΟΣ**

**ΣΧΟΛΙΚΟ ΕΤΟΣ: 2024-2025**

**Η ΤΑΥΤΟΤΗΤΑ ΤΟΥ ΣΧΟΛΕΙΟΥ**

|  |
| --- |
| **Γυμνάσιο Κουτσοποδίου** |
| **ΔΙΕΥΘΥΝΣΗ :**  **ΚΟΥΤΣΟΠΟΔΙ-ΔΗΜΟΣ ΑΡΓΟΥΣ -ΜΥΚΗΝΩΝ** |
| **ΤΗΛΕΦΩΝΟ:2751091540** |
|  |
| **Email:mail@gym–kouts.arg.sch.gr** |
| **ΔΙΕΥΘΥΝΤΡΙΑ: ΣΠΥΡΟΠΟΥΛΟΥ ΕΥΑΓΓΕΛΙΑ** |
|  |

**Ε Ι Σ Α Γ Ω Γ Η**

Ο σκοπός του Εσωτερικού Κανονισμού Λειτουργίας (στο εξής ΕΚΛ) είναι να διασφαλιστούν οι στόχοι της σχολικής μας κοινότητας στο σύνολο της (μαθητές, εκπαιδευτικοί, ειδικό επιστημονικό προσωπικό, γονείς/κηδεμόνες), βασιζόμενος στα όσα προβλέπονται από την πολιτεία για την εκπαίδευση σχετικά με τη λειτουργία των δημόσιων Σχολείων, ενώ παράλληλα, εμπεριέχει κοινά αποδεκτές παιδαγωγικές αρχές λαμβάνοντας ταυτόχρονα υπόψη τις συνθήκες λειτουργίας του Σχολείου και το τοπικό συγκείμενο. Η νομοθεσία η οποία στηρίζει τη σύνταξη του ΕΚΛ είναι οι:

1. **Υ.Α. Αριθμ. 109697/ΓΔ4/ΦΕΚ 5387/26-9-20247**

**«Πρότυπος Κανονισμός Λειτουργίας σχολικών μονάδων Πρωτοβάθμιας και Δευτεροβάθμιας εκπαίδευσης».**

1. **Υπουργική Απόφαση 102791/ΓΔ4/2024, ΦΕΚ Β 5130/10-9-2024**

«**Ρύθμιση θεμάτων που αφορούν στην έναρξη και λήξη του σχολικού και διδακτικού έτους, στις αργίες, στις διακοπές, στις εγγραφές, στις μετεγγραφές, στη φοίτηση, στις απουσίες, στα παιδαγωγικά μέτρα, στον χαρακτηρισμό της διαγωγής και στην οργάνωση των σχολικών μονάδων της δευτεροβάθμιας εκπαίδευσης».**

1. **Την τροποποίηση της προηγούμενης Υ.Α 110490/ΓΔ4/2024**

Ο Εσωτερικός Κανονισμός Λειτουργίας συντάχθηκε σύμφωνα με την πράξη 19/27-9-2024 του Συλλόγου Διδασκόντων. Έλαβαν γνώση οι γονείς και οι κηδεμόνες του Συλλόγου Γονέων και Κηδεμόνων και οι εκπρόσωποι του 15μελούς Συμβουλίου των μαθητών. Κοινοποιείται στη Διεύθυνση Εκπαίδευσης Αργολίδας, εγκρίνεται από τη Σύμβουλο Εκπαίδευσης Παιδαγωγικής Ευθύνης του σχολείου μας και τον Διευθυντή Επαίδευσης. Τέλος, αναρτάται στην ιστοσελίδα του Σχολείου μας.

Στο Γυμνάσιο Κουτσοποδίου παίρνουμε αποφάσεις στη Γενική Συνέλευση του σχολείου στα ζητήματα που αφορούν την κοινότητα μας, έχοντας ισότιμη συμμετοχή εκπαιδευτικών και μαθητών, πάντα με γνώμονα την εύρυθμη λειτουργία και την παιδαγωγική προσέγγιση των μαθητών μας, ενημερώνοντας τους γονείς. Οι αποφάσεις λαμβάνονται μέσα από διαβούλευση και δημοκρατικό διάλογο, που οριοθετείται σε συγκεκριμένα και αυστηρά πλαίσια, δεσμευτικά για όλους τους εμπλεκόμενους και τους καθιστά συνυπεύθυνους για την εφαρμογή του.

Το σχολείο αποτελεί το φυσικό περιβάλλον των μαθητών στο οποίο θα αποκτήσουν γνώσεις, με στόχο την πνευματική τους ανάπτυξη, την απόκτηση ηθικών αξιών και κοινωνικών αρχών και παράλληλα με την ψυχική και αισθητική καλλιέργεια. Όλη η εκπαιδευτική κοινότητα συνομολογούμε ότι η συνέπεια, ο σεβασμός, η αυτοκυριαρχία, η συνεργασία ο αλτρουισμός, η δικαιοσύνη, αποτελούν διαχρονικές αξίες που καλλιεργούνται και παγιώνονται στη συνείδηση των αυριανών πολιτών. Διαμορφώνεται ένα πλαίσιο συμπεριφοράς για όλα τα μέλη. Με τον όρο Εσωτερικός Κανονισμός Λειτουργίας νοείται το σύνολο των όρων και των κανόνων που αποτελούν προϋποθέσεις για να; πραγματοποιείται ανενόχλητα, μεθοδικά και αποτελεσματικά το έργο του σχολείου. Αποτελεί σημαντικό παιδαγωγικό μέσο που βοηθά στην ομαλή σχολική ζωή, στη συνεργασία, στην αλληλεγγύη, στο δημοκρατικό διάλογο και στην αποδοχή της διαφορετικότητας.

Σκοπός του ΕΣΛ είναι η θεμελίωση ενός πλαισίου που υποστηρίζει το εκπαιδευτικό έργο συμβάλλοντας στην απρόσκοπτη συμμετοχή όλων στην εκπαιδευτική διαδικασία, στη διαμόρφωση κλίματος που στηρίζει την ολόπλευρη ανάπτυξη της προσωπικότητας των μαθητών/τριών καλλιεργώντας δεξιότητες, όπως η δημιουργικότητα, ο αυτοέλεγχος, η συνεργασία, η ενσυναίσθηση, η αλληλεγγύη, ο αμοιβαίος σεβασμός, η αποδοχή της διαφορετικότητας, η περιβαλλοντική συνείδηση και στην εξασφάλιση της σωματικής και συναισθηματικής πλήρωσης όλων των μελών της σχολικής κοινότητας.

**Ο Εσωτερικός Κανονισμός Λειτουργίας :**

-**Αποτυπώνει το όραμα** του σχολείου μας για ένα **σχολείο Συμπεριληπτικό, δημοκρατικό, με το βλέμμα στο Μέλλον,** το οποίο διαχέεται και καθορίζει το κλίμα και την κουλτούρα του σχολείου.

-**Δεσμεύει όλους μας** για την πιστή τήρηση νέων νομοθετικών ρυθμίσεων, τις αποφάσεις των αρμόδιων συλλογικών οργάνων ώστε να ανταποκρίνεται στις τυχόν αλλαγές των συνθηκών λειτουργίας του Σχολείου.

**-Κατανέμει** αρμοδιότητες και ευθύνες, δικαιώματα και υποχρεώσεις σε όλα τα μέλη της σχολικής κοινότητας με σκοπό τη δημιουργία ενός παιδαγωγικού και διδακτικού κλίματος που να επιτρέπει στο σχολείο να λειτουργεί απρόσκοπτα και αποτελεσματικά.

-**Αντιμετωπίζει** τις δυσκολίες και τα προβλήματα που προκύπτουν στη σχολική κοινότητα, με παιδαγωγικούς και διδακτικούς μηχανισμούς που στοχεύουν στην ψυχική ενδυνάμωση των μαθητών, και στην ανάπτυξη των γνωστικών και κοινωνικών δεξιοτήτων τους.

**-Αποτελείται από κανόνες** που έχουν συμφωνηθεί από τα εμπλεκόμενα μέλη και των οποίων η τήρηση μπορεί να διασφαλίσει υποστηρικτικό πλαίσιο για όλους τους μαθητές, ώστε να εξελιχθούν σωματικά και ψυχικά, να αποκτήσουν δεξιότητες μάθησης και ζωής με γνώμονα την ισότητα, την αλληλεγγύη και τη δημοκρατία.

**1**: **ΥΠΟΧΡΕΩΣΕΙΣ ΤΩΝ ΕΚΠΑΙΔΕΥΤΙΚΩΝ**

**Όλοι οι εκπαιδευτικοί του σχολείου έχουμε ευθύνη:**

**-** **Να αντιμετωπίζουμε**  τους  μαθητές  μας  δίκαια, χωρίς διακρίσεις, να τους κατανοούμε, να τους σεβόμαστε και να τους αποδεχόμαστε ως μοναδικές προσωπικότητες.

-**Να φερόμαστε ευγενικά** σε όλους ανεξαιρέτως τους μαθητές .

-**Να φροντίζουμε** για την ψυχική και σωματική υγεία όλων των μαθητών μας .

-Να καλλιεργούμε κλίμα εμπιστοσύνης με τους μαθητές ώστε να μας εμπιστεύονται και να συζητούν μαζί μας για οποιοδήποτε θέμα τους προβληματίζει ή τους απασχολεί .

-**Να συμβάλλουμε** με το παράδειγμα και τη στάση μας στη δημιουργία δημοκρατικού κλίματος τόσο στην τάξη όσον και στη σχολική κοινότητα.

-**Να ενθαρρύνουμε** τους μαθητές να αναπτύξουν τις ικανότητες και τις δεξιότητες τους, ώστε να αποκτήσουν αυτοεκτίμηση και να γίνουν δημιουργικοί.

-**Να φερόμαστε δημοκρατικά**, να ακούμε τις απόψεις των παιδιών, να δρούμε συμβουλευτικά και μέσα από διδακτικές και παιδαγωγικές πρακτικές, να καταστήσουμε τους μαθητές ελεύθερες και υπεύθυνες προσωπικότητες, ικανές να εξελιχθούν σε δημοκρατικούς πολίτες του Αύριο .

-**Να χρησιμοποιούμε διδακτικούς τρόπους** ώστε η γνώση να διαχέεται σε όλους τους μαθητές ανεξάρτητα από το μαθησιακό τους προφίλ

-**Να φροντίζουμε** και να επιζητούμε την παιδαγωγική και επιστημονική μας εξέλιξη .

**2: ΥΠΟΧΡΕΩΣΕΙΣ ΤΩΝ ΜΑΘΗΤΩΝ**

**Α.  Προσέλευση –φοίτηση –εμφάνιση**

**Όλοι οι μαθητές του σχολείου:**

**-** **Προσερχόμαστε** στο σχολείο πριν από την έναρξη των μαθημάτων στις 08.15πμ. και με το κτύπημα του πρώτου κουδουνιού, συγκεντρωνόμαστε σε συγκεκριμένο χώρο με απόλυτη ησυχία στην προσευχή. Η έγκαιρη προσέλευση των μαθητών /τριών στο σχολείο, η αποχώρησή τους καθώς και η τακτική και ανελλιπής φοίτηση αποτελούν βασικά στοιχεία της εκπαιδευτικής διαδικασίας. Οι μαθητές/τριες προσέρχονται στο σχολείο πριν από την έναρξη των μαθημάτων . Η καθυστερημένη προσέλευση του μαθητή/τριας μετά την είσοδο του/της εκπαιδευτικού στην αίθουσα θεωρείται απουσία.

- **Εισερχόμαστε σε κάθε διδακτική ώρα** στην τάξη πριν την είσοδο του εκπαιδευτικού και όταν η αίθουσα ξεκλειδώνεται μόνο από αυτόν. **Αν εισέλθουμε** στην τάξη οποιαδήποτε διδακτική ώρα μετά την είσοδο του εκπαιδευτικού, παίρνουμε απουσία. Η πόρτα εισόδου των μαθητών κλείνει μετά το πέρας της προσευχής για την ασφάλεια των μαθητών. Για οποιαδήποτε ανάγκη των γονέων και επισκεπτών, προηγείται τηλέφωνο και επομένως άδεια, από τη Διεύθυνση του σχολείου.

- Σε καμία περίπτωση **δεν φεύγουμε από το Σχολείο** πριν τη λήξη των μαθημάτων χωρίς άδεια. Αν παρουσιαστεί ανάγκη έκτακτης αποχώρησης κατά τη διάρκεια του σχολικού ωραρίου (π.χ. ασθένεια), ενημερώνεται ο γονέας/κηδεμόνας για να προσέλθει στο Σχολείο και να παραλάβει το παιδί του. Εάν κάποιος γονέας/κηδεμόνας χρειαστεί, για ειδικό λόγο να πάρει το παιδί του πριν τη λήξη των μαθημάτων, χρειάζεται να ενημερώσει τη Διεύθυνση του Σχολείου.

-Αποχωρούμε από το σχολείο μετά τη λήξη των μαθημάτων. Αν παρουσιαστεί ανάγκη έκτακτης αποχώρησης κατά τη διάρκεια του σχολικού ωραρίου (πχ ασθένεια), ενημερώνεται ο γονέας για να παραλάβει το παιδί του αφού πρώτα ενυπόγραφα το δηλώσει στη Διεύθυνση.

-**Δεν επιλέγουμε μαθήματα** κάνοντας ηθελημένη απουσία. Στην περίπτωση αυτή, εφαρμόζεται ποινή και ειδοποιείται ο γονέας. **Μοναδική εξαίρεση και με την άδεια της Διεύθυνσης,** οι μαθητές/τριες που απασχολούνται σε εργασία του σχολείου, πχ σχολικές γιορτές, παρελάσεις, προετοιμασία αθλητικών εκδηλώσεων κλπ.

-**Φροντίζουμε την εμφάνισή μας** ώστε να μην προκαλεί ούτε να είναι αφορμή παρατήρησης. Να είναι **αρμόζουσα** στη μαθητική ιδιότητα και στο σχολικό περιβάλλον.

-**Δεν εμποδίζουμε** τη διεξαγωγή του μαθήματος στην τάξη για κανέναν λόγο και συμμορφωνόμαστε στις παρατηρήσεις του διδάσκοντα.

-**Ζητάμε την άδεια να πάμε τουαλέτα** μόνο όταν υπάρχει σοβαρός λόγος.

-**Δεν επιτρέπεται η χρήση του κινητού εντός του σχολικού χώρου,** όπως προβλέπεται από την Υα 102791/ΓΔ4/2024. Συγκεκριμένα:

Εμφανής χρήση κινητού τηλεφώνου ή άλλης ηλεκτρονικής συσκευής ή παιχνιδιών που διαθέτουν σύστημα επεξεργασίας εικόνας και ήχου, για συνομιλία, βιντεοσκόπηση ή οποιαδήποτε άλλη χρήση από μαθητές/τριες ΕΝΤΟΣ των σχολικών χώρων-κτηρίου και υπαίθριου χώρου- ΑΠΑΓΟΡΕΥΕΤΑΙ. Αν διαπιστωθεί ότι μαθητής/τρια κατέχει εμφανώς ή και χρησιμοποιεί το κινητό τηλέφωνο εντός σχολικών χώρων παρά την απαγόρευση, εφαρμόζονται τα ακόλουθα:

Ο/Η εκπαιδευτικός ενημερώνει σχετικά τη Διευθύντρια η οποία εφαρμόζει το παιδαγωγικό μλέτρο της αποβολής από τα μαθήματα μιας ημέρας, ενημερώνοντας τους γονείς για τη συμπεριφορά, ζητώντας είτε να προσέλθουν άμεσα στο σχολείο, είτε να συγκατατεθούν εγγράφως με οποιονδήποτε πρόσφορο τρόπο για την αποχώρηση από το σχολείο.

Αν διαπιστωθεί από εκπαιδευτικό ότι ο μαθητής/τρια κατά τη διάρκεια του μαθήματος, διαλλείματος, προσέλευσης, αποχώρησης μαγνητοφωνεί ή βιντεοσκοπεί εκπαιδευτικούς ή συμμαθητές, τότε γνωστοποιεί το γεγονός στη Διευθύντρια η οποία ζητά να απενεργοποιηθεί και να παραδοθεί το τηλέφωνο, καλώντας τους γονείς για να ενημερωθούν για το περιστατικό.Παράλληλα η Διευθύντρια αξιολογεί παιδαγωγικά το περιστατικό ανάλογα με τη βαρύτητα και συνεκτιμά τις ειδικές περιστάσεις τέλεσης του περιστατικού (κυρίως την παραβίαση προσωπικών δεδομένων. Εφόσον κριθεί ότι η συμπεριφορά είναι αποκλίνουσα, εφαρμόζεται το παιδαγωγικό μέτρο της αποβολής τριών ημερών. Αν κριθεί ότι η συμπεριφορά είναι ιδιαιτέρως αποκλίνουσα, παραπέμπεται στο Σύλλογο Διδασκόντων να αποφασίσει του θέματος και να επιβάλλει το παιδαγωγικό μέτρο της αποβολής πέντε ημερών. Αν η πράξη της φωτογράφισης/βιντεοσκόπισης αφορά σε ευαίσθητα προσωπικά δεδομένα, μπορεί να εφαρμοστεί το μέτρο της αλλαγής σχολικού περιβάλλοντος.

**Β. Συμπεριφορά**

**Τα σχολικά παραπτώματα θα αντιμετωπίζονται από το σχολείο, σύμφωνα με την ισχύουσα νομοθεσία και με γνώμονα την αρχή ότι η κατασταλτική αντιμετώπιση αυτών των φαινομένων πρέπει να είναι η τελευταία επιλογή, και μόνο όταν επιβάλλεται ως παιδαγωγικό μέτρο.**

**Όλοι οι μαθητές του σχολείου:**

**-Σεβόμαστε** τους συμμαθητές μας στην πράξη και χωρίς εξαιρέσεις.

-**Αντιμετωπίζουμε** τους συμμαθητές μας χωρίς εμπάθεια, προκαταλήψεις και στερεότυπα που αφορούν την εμφάνιση, το φύλο, την εθνικότητα, τη θρησκεία, την κοινωνική θέση και την οικονομική κατάσταση τους .

-**Αποδεχόμαστε** όλους τους συμμαθητές μας, χωρίς να απομονώνουμε άτομα ή ομάδες για οποιοδήποτε λόγο. Αντίθετα, ενδιαφερόμαστε στην πράξη για όποιον συμμαθητή μας αντιμετωπίζει προβλήματα οικονομικά, οικογενειακά, μαθησιακά, ή προβλήματα υγείας.

-**Σεβόμαστε το δικαίωμα** όλων των μαθητών στη γνώση, τη διδακτική διαδικασία και τη συμμετοχή σε κάθε σχολική δράση .

-**Συζητάμε** με τους εκπαιδευτικούς και τους συμμαθητές μας κάθε ζήτημα που μας προβληματίζει ή μας μειώνει και δημιουργεί συγκρουσιακό κλίμα στη σχολική κοινότητα .

-**Απορρίπτουμε** με κάθε τρόπο συμπεριφορές βίας και εκφοβισμού των συμμαθητών μας, λεκτικού, ψυχικού ή σωματικού τύπου, όπως λεκτική, σωματική βία, εκφοβισμός, απειλές, ειρωνικά, κακόβουλα, προσβλητικά, υποτιμητικά σχόλια, παρακίνηση για απομόνωση συμμαθητών, διάδοση φημών, συκοφαντιών και ψευδών ειδήσεων, με φυσικά ή ηλεκτρονικά μέσα. Σε κάθε περίπτωση, η σχολική κοινότητα έχει το δικαίωμα να προβεί σε εφαρμογή παιδαγωγικών μέτρων.

-**Υπερασπιζόμαστε** τους συμμαθητές μας από κάθε συμπεριφορά που τους μειώνει και τους θυματοποιεί. Η αδιαφορία απέναντι σε κάθε πράξη βίας και αδικίας που αφορά τους συμμαθητές μας, συνιστά συμμετοχή και δεν μας απαλλάσσει από την ευθύνη. Παράλληλα έχουμε την υποχρέωση να ενημερώνουμε για τέτοιου είδους συμπεριφορές τους εκπαιδευτικούς και συνεργαζόμαστε με τη Δ/νση του σχολείου μας, για να αντιμετωπιστεί από κοινού το κάθε αρνητικό φαινόμενο στη σχολική κοινότητα .

-**Καταδικάζουμε την κλοπή αντικειμένων** στο σχολείο και δεχόμαστε ότι τέτοια φαινόμενα επισείουν πειθαρχικές ποινές και πέρα από τη σχολική κοινότητα (πχ αστυνομία).

-**Σεβόμαστε τη διδακτική διαδικασία** και το λειτούργημα των εκπαιδευτικών και απομονώνουμε συμπεριφορές που παρακωλύουν το μάθημα.

-**Συμβάλλουμε** με κάθε τρόπο στην ομαλή λειτουργία του σχολείου .

**-Υπακούμε** στις υποδείξεις των εφημερευόντων στα διαλείμματα. Κανένας μαθητής/τρια δεν περιφέρεται στον όροφο του κτιρίου και στην περίπτωση βροχής ή κρύου, ενημερωνόμαστε από τους εφημερεύοντες.

- **Οι γονείς ενημερώνουν έγκαιρα** όταν τα παιδιά τους, λόγω ατυχήματος, δεν μπορούν να ανέβουν την σκάλα.

- Όταν υπάρξει **σοβαρή ανάγκη επικοινωνίας** μαθητή/τριας με τους γονεί, χρησιμοποιείται, μετά από άδεια, το τηλέφωνο του σχολείου.

**Γ. ΔΙΔΑΚΤΙΚΗ ΔΙΑΔΙΚΑΣΙΑ**

**Όλοι οι μαθητές του σχολείου:**

- **Αντιμετωπίζουμε** την διδασκαλία των μαθημάτων ως πράξη αλληλεπίδρασης μεταξύ εκπαιδευτικών και μαθητών και συνεπώς η επίτευξη των διδακτικών στόχων αποτελεί συν-ευθύνη εκπαιδευτικών και μαθητών.

-Με το χτύπημα του κουδουνιού **προσερχόμαστε** στην αίθουσα αμέσως. Αν δεν συντρέχει εύλογη αιτία και δεν έχει δοθεί άδεια από τη Δ/νση ή τον εκπαιδευτικό, μετά την είσοδο του διδάσκοντα, μαθητής/-τρια που απουσιάζει από το μάθημα παίρνει απουσία.

- Ο **Σύλλογος των καθηγητών είναι υπεύθυνος για την ασφάλειά μας**. Για τον λόγο αυτό δεν απουσιάζουμε από τα μαθήματα και δεν αποχωρούμε από το σχολικό χώρο αδικαιολόγητα, χωρίς την παρουσία του γονέα/κηδεμόνα και χωρίς να ενημερώνουμε τη διεύθυνση του σχολείου, γιατί σε αντίθετη περίπτωση θα υπάρξει πειθαρχικός έλεγχος.

- **Αναγνωρίζουμε το δικαίωμα** των συμμαθητών μας να παρακολουθούν και να συμμετέχουν στα μαθήματα.

- **Λύνουμε με τον διάλογο** κάθε ζήτημα που προκύπτει στα πλαίσια της διδακτικής διαδικασίας. Σε περίπτωση που κάποιος (ή κάποιοι συμμαθητές μας) παρεμποδίζουν συστηματικά τη διεξαγωγή του μαθήματος, συζητάμε ήπια μαζί του για εξεύρεση λύσης. Σε περίπτωση που το ζήτημα δε λυθεί, απευθυνόμαστε στο 5μελές Συμβούλιο της τάξης, στο 15μελές Συμβούλιο του σχολείου, στον υπεύθυνο καθηγητή του τμήματος, στους εκπαιδευτικούς και στη Δ/νση.

-Σε περίπτωση έκτακτου ή απρόβλεπτου γεγονότος (όπως η αναστολή της λειτουργίας λόγω καιρικών συνθηκών), **παρέχεται σύγχρονη εξ αποστάσεως εκπαίδευση κ**αι οι απουσίες υπολογίζονται κανονικά και δεν προηγείται ιδιαίτερη ειδοποίηση.

**Δ. ΜΕΛΕΤΗ ΜΑΘΗΜΑΤΩΝ**

**Όλοι οι μαθητές του σχολείου:**

-**Μελετούμε** τα μαθήματα μας και διεκπεραιώνουμε τις εργασίες που μας έχουν ανατεθεί με το σκεπτικό, ότι με την μελέτη και την εργατικότητα μας όχι μόνο θα έχουμε υψηλές σχολικές επιδόσεις, αλλά θα αποκτήσουμε ένα τέτοιο γνωστικό υπόβαθρο που θα μας καταστήσει πολίτες άξιους να αποφασίζουν για όσα τους αφορούν.

-**Προετοιμαζόμαστε συστηματικά** για τις γραπτές δοκιμασίες των τετραμήνων και των επαναληπτικών προαγωγικών και απολυτηρίων εξετάσεων. Η αντιγραφή κατά την διάρκεια των διαγωνισμάτων και γενικότερα η με κάθε τρόπο δολίευση των εξετάσεων, επιφέρει τη λήψη παιδαγωγικών μέτρων .

**Ε. ΣΧΟΛΙΚΟΣ ΕΞΟΠΛΙΣΜΟΣ-ΚΟΙΝΟΧΡΗΣΤΟΙ ΧΩΡΟΙ**

**Όλοι οι μαθητές του σχολείου:**

-**Διατηρούμε** **καθαρούς τους Σχολικούς κοινόχρηστους χώρους** των οποίων η λειτουργικότητα και η αισθητική, έχουν σημαντικό ρόλο στην εκπαιδευτική διαδικασία .

**-Σεβόμαστε την περιουσία του σχολείου**, κινητή και ακίνητη: Αύλειος χώρος, διάδρομοι, τοίχοι ,τουαλέτες, εργαστήρια Φυσικών επιστημών και Πληροφορικής, βιβλιοθήκη, αίθουσα εκδηλώσεων, αίθουσες, διαδραστικούς πίνακες, βιντεοπροβολείς, καρέκλες και θρανία.

-**Γνωρίζουμε** ότι οποιαδήποτε φθορά, καταστροφή ή κλοπή της περιουσίας του σχολείου απαγορεύονται και συνεπάγονται πειθαρχικό έλεγχο, ο οποίος μπορεί και να επεκταθεί πέραν των πειθαρχικών αρμοδιοτήτων του σχολείου (π.χ. αστυνομία). Οποιαδήποτε ζημία με υπαιτιότητα του μαθητή/τριας επιβαρύνει τον γονέα ο οποίος προχωρά στην άμεση αποκατάσταση.

-**Χρησιμοποιούμε ισότιμα** τους κοινόχρηστους χώρους και τους **φροντίζουμε** ιδιαιτέρως. ευκολύνουμε τη μετακίνηση συμμαθητών μας που αντιμετωπίζουν κάποιο κινητικό πρόβλημα.

**ΣΤ. ΑΠΟΥΣΙΕΣ ΜΑΘΗΤΩΝ-ΔΙΚΑΙΟΛΟΓΗΣΗ**

**Σύμφωνα με το άρθρο 20, 25 και 26 της Υπουργικής Απόφασης 102791/ΓΔ4/2024, υπεύθυνος εξ ολοκλήρου για την τακτική παρακολούθηση της φοίτησης του μαθητή είναι Ο ΓΟΝΕΑΣ. Είναι επίσης υπεύθυνος να γνωστοποιεί την απουσία άμεσα. Για τη φοίτηση απαιτείται το δικαίωμα και η υποχρέωση παρακολούθησης όλων των μαθημάτων που αναφέρονται στο πρόγραμμα σπουδών. Η φοίτηση χαρακτηρίζεται επαρκής ή ανεπαρκής με βάση το γενικό σύνολο όλων των απουσιών που σημειώθηκαν κατά τη διάρκεια του διδακτικού έτους:**

**-Επαρκής όταν το σύνολο απουσιών δεν υπερβαίνει τις 114, εκ των οποίων οι 50 είναι δικαιολογημένες ή οφείλονται σε ασθένεια δυο ημερών και πάνω, που βεβαιώνεται με σχετική γνωμάτευση νοσηλευτικού ιδρύματος θεράποντος γιατρού και αποστέλλεται στο σχολείο εντόςε 10 ημερών ηλεκτρονικά ή με φυσική παρουσία. Για τη δικαιολόγηση απουσιών μέχρι δυο ημερών, για σοβαρούς οικογενειακούς λόγους ή αδιαθεσία, δίνεται δεκτή δήλωση του γονέα όχι παραπάνω από 5 ημέρες και όχι συνεχόμενες. Όταν πραγματοποιούνται επαναλαμβανόμενες απουσίες σε συγκεκριμένες ώρες του ωρολογίου προγράμματος (συμπεριλαμβάνονται η πρώτη και τελευταία ώρα) χωρίς την άδεια της Διευθύντριας ή την ενημέρωση του γονέα, αναζητούνται οι λόγοι και εφαρμόζονται ενέργειες παιδαγωγικού χαρακτήρα.. Οι απουσίες υπολογίζονται ως μια για κάθε διδακτική ώρα. Απουσία υπολογίζεται η μη προσέλευση σε εορταστικές εκδηλώσεις και δράσεις του σχολείου. Στις διδακτικές, εκπαιδευτικές επισκέψεις και περιπάτους, η αρνητική δήλωση του γονέα σημαίνει την παρουσία του μαθητή στο σχολείο και την παρακολούθηση ειδικά διαμορφωμένου προγράμματος μαθημάτων.**

**-Ανεπαρκής χαρακτηρίζεται η φοίτηση που υπερβαίνει το όριο των απουσιών. Σε αυτήν την περίπτωση, ο μαθητής επαναλαμβάνει τη φοίτηση.**

**Ζ. ΕΞΑΡΤΗΣΙΟΓΟΝΕΣ ΟΥΣΙΕΣ-ΚΑΠΝΙΣΜΑ-ΑΛΚΟΟΛ**

**Σε όλους ανεξαιρέτως τους μαθητές του σχολείου:**

-**Απαγορεύεται η χρήση ουσιών που καταστρέφουν τη υγεία μας** και θέτουν σε κίνδυνο τη ζωή μας. Η κατοχή ή και η χρήση εξαρτησιογόνων ουσιών, **τσιγάρων και αλκοόλ συνεπάγονται τις** προβλεπόμενες από τον νόμο διαδικασίες.

- **Κρατάμε έξω από το σχολείο** κάθε τι που μας βλάπτει. Το σχολείο είναι χώρος **Ζωής, Μόρφωσης και Προόδου .**

**- Ενημερώνουμε τη Δ/νση του σχολείου αν υποπέσει στην αντίληψη μας κατανάλωση των παραπάνω ουσιών από** μαθητές σε όλους στους χώρους, όχι μόνο για να ληφθούν τα κατάλληλα παιδαγωγικά μέτρα αλλά για να βοηθήσουμε εγκαίρως τους μαθητές αυτούς και ταυτόχρονα να εμποδίσουμε τη διάδοση και χρήση επιβλαβών ουσιών στο σχολείο.

**Η. ΠΑΙΔΑΓΩΓΙΚΟΣ ΕΛΕΓΧΟΣ**

Τα θέματα μη αποδεκτής συμπεριφοράς των μαθητών/ριών στο Σχολείο αποτελούν αντικείμενο συνεργασίας των γονέων/κηδεμόνων με τον/την εκπαιδευτικό της τάξης, τον Σύμβουλο Σχολικής ζωής, τη Διευθυντή/ρια της σχολικής μονάδας, τον Σύλλογο Διδασκόντων/ουσών και τη Συντονίστρια Εκπαιδευτικού Έργου, προκειμένου να υπάρξει η καλύτερη δυνατή παιδαγωγική αντιμετώπιση του θέματος. Σε κάθε περίπτωση και πριν από οποιαδήποτε απόφαση, λαμβάνεται υπόψη **η βασική αρχή** **του σεβασμού της προσωπικότητας και των δικαιωμάτων του παιδιού**. Οι σωματικές ποινές δεν επιτρέπονται.

Το Σχολείο, ως φορέας αγωγής, έχει καθήκον να λειτουργεί έτσι ώστε οι μαθητές/ριες να συνειδητοποιήσουν ότι κάθε πράξη τους έχει συνέπειες, να μάθουν να αναλαμβάνουν την ευθύνη των επιλογών τους και να γίνουν υπεύθυνοι πολίτες. Αν η συμπεριφορά του μαθητή/τριας δεν εναρμονίζεται με την ιδιότητά του και αποκλίνει από την τήρηση του εσωτερικού κανονισμού του Σχολείου, τότε αντιμετωπίζει τον παιδαγωγικό έλεγχο, σύμφωνα με τις αρχές της ψυχολογίας και παιδαγωγικής που προβλέπονται για την ηλικία του.

Τα θέματα παραβατικής συμπεριφοράς των μαθητών/ριών στο Σχολείο αντιμετωπίζονται**, με βάση την κείμενη νομοθεσία**.

**Θ. ΣΥΛΛΟΓΟΣ ΓΟΝΕΩΝ ΚΑΙ ΚΗΔΕΜΟΝΩΝ**

Πολύ σημαντική παράμετρος της συνολικής λειτουργίας του Σχολείου και του κλίματος που δημιουργείται, είναι η επικοινωνία και η εποικοδομητική συνεργασία με τους γονείς/κηδεμόνες των μαθητών/ριών και με τον Σύλλογο Γονέων. Η εμπιστοσύνη του παιδιού στο Σχολείο ενισχύεται από τη θετική στάση των γονέων/κηδεμόνων προς το Σχολείο και τον εκπαιδευτικό.

Είναι σημαντικό οι γονείς/κηδεμόνες να συνεργάζονται στενά με το Σχολείο, προκειμένου να παρακολουθούν την αγωγή και την επίδοση των παιδιών τους σε τακτική βάση, συμμετέχοντας στις ενημερωτικές συναντήσεις που οργανώνονται από το Σχολείο. Θεωρείται αυτονόητη η στενή συνεργασία και επικοινωνία των γονέων/κηδεμόνων με τους εκπαιδευτικούς και τον/τη Διευθυντή/ρια του Σχολείου στην επίλυση ζητημάτων που τυχόν προκύψουν.

**Ι. ΠΡΟΛΗΨΗ ΦΑΙΝΟΜΕΝΩΝ ΒΙΑΣ ΚΑΙ ΣΧΟΛΙΚΟΥ ΕΚΦΟΒΙΣΜΟΥ**

**Η ανάπτυξη θετικού σχολικού κλίματος αποτελεί σημαντικό παράγοντα της διαδικασίας πρόληψης ή αντιμετώπισης φαινομένων βίας, παρενόχλησης, εξαναγκασμού και σχολικού εκφοβισμού. Χαρακτηριστικά του θετικού και υγιούς σχολικού κλίματος είναι ο αμοιβαίος σεβασμός, η αποδοχή της διαφορετικότητας, η προώθηση της συνεργασίας με φορείς της τοπικής κοινωνίας, με την οικογένεια.**

**Για την αντιμετώπιση φαινομένων ενδοσχολικής βίας και εκφοβισμού έχει δημιουργηθεί και ολε4ιτουργεί ειδική διαμορφωμένη ψηφιακή πλατφόρμα για την υποβολή αναφορών ενδοσχολικής βίας και φαινομένων εκφοβισμού στη διεύθυνση https://stop-bulling.gov.gr. Οι μαθητές/τριες μπορούν να υποβάλλουν ΕΠΩΝΥΜΕΣ ή ΑΝΩΝΥΜΕΣ αναφορές για ανάλογα περιστατικά, ενώ οι γονείς ΕΠΩΝΥΜΑ. Σε επίπεδο σχολείου, υπεύθυνοι για τη διαχείριση των αναφορών που υποβάλλονται ψηφιακά είναι η Διευθύντρια και ο Σύμβουλος Σχολικής Ζωής.**

**Κ. ΧΑΡΑΚΤΗΡΑΣ ΤΟΥ ΕΣΩΤΕΡΙΚΟΥ ΚΑΝΟΝΙΣΜΟΥ**

**Συνοψίζοντας, συνομολογούμε ότι ο** κανονισμός αυτός συνιστά ένα

σύνολο αποφάσεων που πάρθηκαν μετά από **ΔΗΜΟΚΡΑΤΙΚΟ**

**ΔΙΑΛΟΓΟ-ΔΙΑΒΟΥΛΕΥΣΗ** και **ΣΥΜΜΕΤΟΧΗ** όλων των εμπλεκομένων μερών.

Επομένως κάθε μέλος της σχολικής κοινότητας:

- **Έχει ατομική ευθύνη** να τηρεί τους όρους του δημοκρατικού διαλόγου, ΔΕΣΜΕΥΕΤΑΙ να συμμετέχει ενεργά στην Ειδική Συνεδρίαση, να συμβάλλει στη διαβούλευση με τις απόψεις του, να συν-αποφασίζει, να φροντίζει για την πιστή εφαρμογή του.

**ΕΙΜΑΙ ΕΛΕΥΘΕΡΟΣ σημαίνει ΕΙΜΑΙ ΥΠΕΥΘΥΝΟΣ**

**Λ. ΘΕΜΑΤΑ ΜΗ ΠΡΟΒΛΕΠΟΜΕΝΑ ΑΠΟ ΤΟΝ ΚΑΝΟΝΙΣΜΟ**

Η Διευθύντρια και ο Σύλλογος Διδασκόντων, συνεργαζόμενοι με όλα τα μέλη της εκπαιδευτικής κοινότητας αντιμετωπίζουν κατά περίπτωση θέματα που ανακύπτουν κατά τη διάρκεια του διδακτικού έτους και δεν προβλέπονται από τον Εσωτερικό κανονισμό, σύμφωνα με τις αρχές της Παιδαγωγικής επιστήμης και τους ισχύοντες νόμους.

Κουτσοπόδι, 17/10/2024

Η ΔΙΕΥΘΥΝΤΡΙΑ

ΣΠΥΡΟΠΟΥΛΟΥ ΕΥΑΓΓΕΛΙΑ